На основу члана 2. став 1. тачка 1), члана 10. став 2. тачка 1) и члана 38. став 3. Закона о планском систему Републике Србије (,,Службени гласник Републике Србије'', број 30/2018) и члана 37. став 1. тачка 7) Статута Града Ниша (,,Службени лист Града Ниша'', број 88/2008, 143/2016 и 18/2019),

Скупштина Града Ниша на седници одржаној дана \_\_\_\_\_\_\_ 2024. године, доноси

**О Д Л У К У**

**О УСВАЈАЊУ СТРАТЕГИЈЕ РАЗВОЈА УРБАНОГ ПОДРУЧЈА ГРАДА НИША И ОПШТИНА СВРЉИГ, МЕРОШИНА И ГАЏИН ХАН**

**Члан 1.**

Усваја се Стратегијa развоја урбаног подручја Града Ниша и општина Сврљиг, Мерошина и Гаџин Хан.

**Члан 2.**

ТекстСтратегије развоја урбаног подручја Града Ниша и општина Сврљиг, Мерошина и Гаџин Хан саставни је део ове одлуке.

**Члан 3.**

Ову одлуку објавити у Службеном листу Града Ниша.

Број:

Датум:

**СКУПШТИНА ГРАДА НИША**

**ПРЕДСЕДНИК**

доц. др Бобан Џунић

***О б р а з л о ж е њ е***

Правни основ за доношење Одлуке о усвајању предлога ,,Стратегије развоја урбаног подручја Града Ниша и општина Сврљиг, Мерошина и Гаџин Хан“, садржан је у члану 2. став 1. тачка 1), члана 10. став 2. тачка 1) и члану 38. став 3. Закона о планском систему Републике Србије (,,Службени гласник Републике Србије'', број 30/2018), који прописује да се иста усваја од стране Скупштине јединице локалне самоуправе на предлог надлежног извршног органа јединице локалне самоуправе.

Чланом 37. став 1. тачка 7) Статута Града Ниша (,,Службени лист Града Ниша'', број 88/2008, 143/2016 и 18/2019), прописано је, између осталог, да скупштина Града Ниша доноси прописе и друге опште акте.

Градско веће Града Ниша, донело је Закључак о утврђивању времена, места и начина спровођења јавне расправе о нацрту ,,Стратегије развоја урбаног подручја Града Ниша и општина Сврљиг, Мерошина и Гаџин Хан“, број: 1516-30/2020-03 од 17.10.2023. године.

Након одржане јавне расправе, сачињен је и Извештај о спроведеној јавној расправи

о нацрту ,,Стратегије развоја урбаног подручја Града Ниша и општина Сврљиг, Мерошина и Гаџин Хан“, а затим је дана 05.04.2024. године сазвана је седница Савета за израду предметне стратегије.

Стратегија ће допринети напретку у области интегралног одрживог приступа планирању развоја и подизању капацитета за спровођење територијалних иницијатива као и уравнотеженом друштвено економском развоју, подржавањем економског раста, унапређењем социјалне инфраструктуре и друштвене кохезије, уз усмереност на добро управгљање, дигитализацију и иновације, аспекте животне средине и климатских промена и родну равноправност. Стратегијом се тежи да се постигне територијална кохезија кроз уравнотежен економски регионални развој и унапређење људског капитала.

Са аспекта урбаног развоја, овом стратегијом створиће се нови односи и синергија између Града Ниша и претежно руралних подручја партнерских локалних самоуправа, посебно када су у питању замагљене (нејасне) функционалне поделе: да Град Ниш постане паметнији, зеленији, повезанији и отворенији према околним руралним срединама и да сиромашна подручја партнерских општина преузму нове индустријске функције које ће оживети њихове привреде и смањити урбани и еколошки притисак на Град Ниш. Акценат ће бити на привреди којој је потребна високообразована и квалитетна радна снага, уз развој научноистраживачких и техничко-технолошких капацитета. Истовремено, ово су предуслови за заустављање трендова исељавања, постизање боље демографије и побољшање квалитета живота, како у урбаним, тако и у руралним подручјима предложене територије.

За реализацију Стратегије нису потребна додатна финансијска средства из буџета Града Ниша.

**ДИРЕКТОР**

Душан Радивојевић